U čekaonici jedne zubarske ordinacije u Domu zdravlja Siget pacijenti mogu čitati prilično bizarno štivo uobličeno u crno-bijeli letak na četiri stranice s naslovom: “Dijete je Božji dar”. Radi se o propagandnim materijalima, koje je Telegramu ustupio čitatelj, a čiji je cilj skrenuti pozornost na “štetnost spolnih odnosa s osobama s kojima niste u bračnoj zajednici koju je blagoslovio Bog”.

Također, tamo doslovno piše kako ljudi ne bi smjeli stupati u seksualne odnose ako jedini cilj takvog čina nije začeće djeteta. Možda najbizarnije što u njemu možete pročitati je da prezervativi ne mogu pružiti odgovarajuću zaštitu od AIDS-a.

Sadržaj pamfleta možda bi nas iznenadio da ga ne potpisuje dr. Antun Lisec, jedan od velikih zagovornika prolifea u Hrvatskoj čije komentare, inače, možete čitati na desnim portalima Dnevno.hr i Narod.hr. Kao izdavač je potpisan đakovački karitativni fond “U pravi trenutak”.

Iz Doma zdravlja Siget ne žele ništa kometirati

Pokušali smo doznati tko je dozvolio da ovaj letak stoji u čekaonici zubarske ordinacije, ali iz Doma zdravlja Siget rekli su nam kako oni nisu nadležni za davanje bilo kakvih informacija te su nas uputili na Dom zdravlja Centar, pod koji spadaju. Iz Ravnateljstva doma još nisu odgovorili na naš upit.

Jedan od problematičnijih dijelova letka je onaj u kojem se poziva građane da odbace sve metode kontracepcije jer se, kako piše u tekstu, “plodno i neplodno vrijeme može jednostavno i pouzdano otkriti čak i u nepravilnim ciklusima uz pomoć prirodne Billingsove metode ili simpto-termičke metode”.

‘Sve metode kontracepcije su ubojstvo’

Autor piše i da se seks prije braka ili izvan braka strogo zabranjuje, da su sve metode kontracepcije ubojstvo i da se ne smije ići na amniocentezu jer joj je cilj odstrel bolesne djece.

“Spirala ubija djecu! Uz nju, bez obzira da li sadrži hormone ili bakar, dolazi do začeća ali djetešce najčešće umire u prvim danima, jer mu spirala ne dopušta usađivanje u maternicu… Spirala zdravu ženu pretvara u bolesnu…” “Uz sve vrste antybaby pilula ipak često dođe do ovulacije i začeća. Međutim, dijete tada najčešće umire od gladi, jer pilule osuše žlijezde i smanje količinu hrane…”, piše u tekstu.

Nisu u prekršaju, odnosno u grijehu, samo oni koji koriste metode kontracepcije, već i oni koji reklamiraju takve prozivode. “Krivi su, ne samo za pomoć u izvođenju grijeha među kojima su bludnost, preljub, kontracpecija itd… nego su krivi i za pružanje lažne sigurnosti da neće doći do zaraze. Naime, dokazano je da se tako ipak prenose AIDS, HPV, klamidija, hepatitis, herpes, sifilis i razne druge bolesti”, piše u tom letku.